
Р Е Ш Е Н И Е  
№  РС-273-24-067

Днес, 01.07.2024 година, в град София, Комисията за противодействие на корупцията (КПК, Комисията) в състав:
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 89, ал. 1, предл. първо от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-150 от 15.04.2024 г. по сигнал с вх. № С-273/05.04.2024 година. 
Производството е срещу Екатерина Йорданова – общински съветник в ******** общински съвет (СОС). 
В сигнала се съдържат твърдения, че Екатерина Йорданова е вносител на Доклад № СОА24-ВК66-2491/21.03.2024 г., касаещ изменение и допълнение на Решение № 338/12.06.2014 г. и Решение № 267/18.05.2017 г. на СОС. Твърди се още, че същата е участвала в гласуването на Решение № 71 по т. 23 от Протокол № 7/28.03.2024 г. на СОС, по т. 4 от което е определен размерът на собственото ѝ основно месечно възнаграждение по реда на чл. 34, ал. 1, изр. 2 от Закона за местното самоуправление и местна администрация (ЗМСМА).
В сигнала са посочени хипервръзки от интернет страници, водещи до текстови документи Доклад № СОА24-ВК66-2491/21.03.2024 г. и  Решение № 71 по Протокол № 7/28.03.2024 г. на СОС, както и до видеозапис от проведено на 28.03.2024 г. заседание на СОС.
С оглед изнесените в сигнала твърдения, Комисията е изискала и с писмo с вх. № КПК-7105-1/ 09.05.2024 г. на КПК от председателя на Постоянната комисия по ЗПК при СОС е получила заверени преписи от следните документи: Клетвен лист на Екатерина Йорданова от 13.11.2023 г.; Протокол № 7 от 28.03.2024 г.; Решение № 71 по Протокол № 7/28.03.2024 г., ведно със списък с поименно гласуване; Доклад с вх. № СОА24-ВК66-2491/21.03.2024 г. на СОС, ведно с проект на решение.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-273/05.04.2024 г. на КПК е подаден от физическо лице с посочени три имена и адрес за кореспонденция, същият е подписан от подателя.
Екатерина Йорданова е избрана за общински съветник в СОС за мандат 2023-2027 г., встъпила е в длъжност с полагането на клетва на 13.11.2023 г., съгласно приложен по преписката Клетвен лист от същата дата.
От съдържанието на Доклад с вх. № СОА24-ВК66-2491/21.03.2024 г. на СОС се установи, че съвносители по същия са няколко общински съветници от СОС, в това число и Екатерина Йорданова, както и че предмет на доклада са предложения за изменение и допълнение на Решения № 338/12.06.2014 г. и Решение № 267/18.05.2017 г. на СОС, касаещи актуализацията на размеритена основните месечни възнаграждения на органите на местното самоуправление в Столична община, в това число и на членовете на колективния орган – общинските съветници в СОС.
Доклад с вх. № СОА24-ВК66-2491/21.03.2024 г. на СОС е разгледан от Общинския съвет по т. 23 на заседание, проведено на 28.03.2024 г. и обективирано в Протокол № 7 от същата дата. Видно от съдържанието на протокола, с писмо с вх. № СОА24-ВК66-2491/1/26.03.2024 г. на СОС към доклада е внесен нов проект на решение, а в хода на обсъжданията е отправено предложение за изменение на последния. Предложението е отправено от общинския съветник Христо Копаранов и същото предвижда като последна точка в проекта на решението да бъде добавено допускане на предварителното му изпълнение по реда на Административнопроцесуалния кодекс (АПК). След направените изменения, проектът на решение по Доклад с вх. № СОА24-ВК66-2491/21.03.2024 г. на СОС е подложен на гласуване. В резултат от проведеното гласуване, с 55 /петдесет и пет/ гласа „За“ от общо 57 /петдесет и седем/ присъствали на заседанието общински съветници, СОС е приел Решение № 71/28.03.2024 г., по т. 4 от което е определено процентното съотношение на месечното възнаграждение за изпълняващите длъжност като общински съветници в СОС. 
Съгласно приложения по преписката списък с поименното гласуване на общинските съветници в СОС, при гласуването по т. 23 от дневния ред, Екатерина Йорданова е присъствала и е гласувала „За“ във връзка с приемането на Решение № 71/28.03.2024 г. на СОС.

Въз основа на така изяснената фактическа обстановка Комисията за противодействие на корупцията установи  следното от правна страна:

            Сигнал с вх. С-273/05.04.2024 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            Общият състав на административното нарушение конфликт на интереси по смисъла на чл. 70 от ЗПК, изисква кумулативното наличие на три материалноправни предпоставки - лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие в полза на този частен интерес.
            Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
            В качеството си на общински съветник в СОС за мандат 2023 – 2027 г., Екатерина Йорданова е лице, заемащо публична длъжност по чл. 6, ал. 1, т. 32 от ЗПК, респективно и на основание чл. 13, ал. 1, т. 6 от ЗПК - компетентна да се произнесе досежно наличието или липсата на конфликт на интереси по отношение на същата е Комисията за противодействие на корупцията.
           Статутът и правомощията на общинския съветник, като самостоятелен член на колективния орган на местно самоуправление, са уредени в чл. 30 и следващите от ЗМСМА. Разпоредбата на чл. 33, ал. 1 от ЗМСМА предвижда, че общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета и други. А съгласно разпоредбата на чл. 34, ал. 1 от ЗМСМА, общинският съветник получава възнаграждение за участието си в заседанията на общинския съвет и на неговите комисии, чийто размер се определя с решение на общинския съвет, прието с мнозинство повече от половината от общия брой съветници. 
В рамките на настоящото производство безспорно се установи, че в качеството си на общински съветник в СОС, внасяйки за разглеждане от съвета Доклад с вх. № СОА24-ВК66-2491/21.03.2024 г. и гласувайки „За“ във връзка с приемането на Решение № 71 по Протокол № 7/28.03.2024 г. на СОС, Екатерина Йорданова е упражнила свои правомощия по служба – взела е участие в подготовката и приемането на акт, касаещ включително размера на собственото ѝ възнаграждение като общински съветник.
При така установеното, следва да се вземе предвид разпоредбата на чл. 37, ал. 2 от ЗМСМА, съгласно която за общинския съветник не е налице конфликт на интереси при участие в подготовката, обсъждането и приемането на възнаграждението на общинските съветници. Респективно и в настоящия случай следва да се приеме, че по силата на чл. 37, ал. 2 от ЗМСМА така упражнените от Екатерина Йорданова правомощия по служба остават извън обхвата на действията, водещи до осъществяване на административното нарушение конфликт на интереси, доколкото както Доклад с вх. № СОА24-ВК66-2491/21.03.2024 г. на СОС, като част от подготовката на крайния акт, така и самият краен акт, а именно Решение № 71 по Протокол № 7/28.03.2024 г. на СОС, касаят размера на възнаграждението включително на общинските съветници в СОС.
           В съвкупност изложеното налага безспорен извод, че вземайки участие в подготовката и приемането на Решение № 71 по Протокол № 7/28.03.2024 г. на СОС, Екатерина Йорданова, в качеството си на общински съветник в СОС, не е упражнила правомощия по служба, водещи до нарушение на разпоредбите по Глава осма, Раздел втори от ЗПК, а именно до административното нарушение конфликт на интереси. 
  Съобразно разпоредбата на чл. 90, ал. 5 от ЗПК, Комисията прави своите изводи за наличие или липса на конфликт на интереси на база доказателства, събрани по реда на АПК, а в случая събраните такива налагат безспорен извод, че не са налице закононарушения, водещи до конфликт на интереси по смисъла на чл. 70 от ЗПК.
           Предвид изложеното и на основание чл. 92, ал. 1 и ал. 2 във вр. с чл. 13, ал. 1, т. 6 от ЗПК, и § 7, ал. 2 от ПЗР на ЗПК, Комисията за противодействие на корупцията

Р Е Ш И:

НЕ УСТАНОВЯВА конфликт на интереси по отношение на Екатерина Йорданова с ЕГН **********, в качеството ѝ на общински съветник в ******** общински съвет, а в това си качество - лице, заемащо публична длъжност по чл. 6, ал. 1, т. 32 от ЗПК, затова че е взела участие в подготовката и приемането на Решение № 71 по Протокол № 7/28.03.2024 г. на СОС, поради липса на нарушение на разпоредбите по Глава осма, Раздел втори от ЗПК. 
Препис от решението да се изпрати на ******** ******* прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси, както и с оглед правомощията ѝ по надзор за законност на административните актове. 

КОМИСИЯ:

 ЗАМЕСТНИК-ПРЕДСЕДАТЕЛ:................................./АНТОН СЛАВЧЕВ/

